Truer med både advokater og retssag, hvis danske bryggerier ikke trækker deres ølmærker fra den nordiske mytologi tilbage

De tyske øl-bosser fra Wacken Brauerei, som har taget patent på 23 navne fra den nordiske mytologi, skyer åbenbart ingen midler for at få deres konkurrenter i Danmark og Europa ud af markedet.

I et brev til øl-brygger Claus Christensen fra Munkebo Brewery kræver tyskerne direkte, at han omgående trækker tre konkrete øl-mærker tilbage fra sin online og offline butik.

Se også: Danske øl-bryggere raser: Tysk bryggeri har taget patent på 23 navne fra den nordiske mytologi

Han skal endvidere tilbagekalde ølmærkerne fra alle salgspartnere.

'Vi ved, at dette kan tage tid. Derfor giver vi dig en deadline på tre måneder, indtil den 6. september 2018. Herefter vil det ikke være tilladt at sælge ølmærkerne i butikker, og du må heller ikke længere annoncere med dem, skriver de tyske ølbosser til Claus Christensen.

Uddrag af brevet til Claus Christensen.

Komplet vanvittigt

De tre ølmærker, som Claus Christensen efter tyskernes mening skal trække ud af markedet, er Ragnarök, Baldur og Sleipnir.

Tyskerne henviser til, at de har taget patent på disse mytologiske navne i 2016. De oplyser også, at det har kostet dem mange anstrengelser og penge at sikre beskyttelsen af de nordiske navne.

- Det er komplet vanvittigt. Jeg har lavet Baldur i adskillige år. Efter min opfattelse kan man ikke tage patent på navne fra den nordiske mytologi. Tyskerne pisser på vores vikinger, siger Claus Christensen til Ekstra Bladet.

Blandt de navne, som det tyske bryggeri har lagt beslag på, er: Mjølner, Heimdal, Hugin, Munin, Yggdrasil, Sleipner, Tyr, Hymer, Ragnarok, Surt, Balder, Freya, Loke, Thor og Idun.

Tyskerne truer

- Tyskerne har skrevet rundt til en lang række bryggerier i Europa. Jeg har talt med flere svenske kolleger. Et af bryggerierne har allerede lagt sig i støvet for tyskerne, og de har trukket deres øl tilbage. Det andet bryggeri er parat til at kæmpe sammen med mig, hvis vi står sammen, siger Claus Christensen til Ekstra Bladet.

Øl-bosserne fra Tyskland holder sig heller ikke tilbage med trusler, hvis fynske Christensen ikke makker ret.

I brevet skriver tyskerne:

'Vi ønsker at ordne denne sag i fordragelighed og håber meget, at du ikke vil tvinge os til at involvere advokater og i værste fald domstolene.'

Uddrag af tyskernes brev til Claus Christensen.

- De truer mig jo direkte med retssag, hvis jeg ikke bare gør, som de siger lyder det fra Claus Christensen, som i den grad er parat til at tage et regulært opgør i den tyske øl-krig.

Jesus er ikke beskyttet

Claus Christensen har allerede haft kontakt med Patent og Mærkevarestyrelse i Danmark.

- Jeg har fået at vide, at tyskerne faktisk godt kan udtage en såkaldt 'trademark registration', når det gælder nordiske gudenavne. Men man kan ikke søge patent eller beskyttelse på navne som Jesus og Allah. Jeg kan simpelthen ikke forstå logikken i det her.

Det kendte Nørrebro Bryghus kan også blive ramt af tyskernes navne-invasion.